Riihimäen eteläpuolelle rakennettavan Arolammin eritasoliittymän piti maksaa 13 miljoonaa euroa, mutta se valmistunee reilulla kahdeksalla miljoonalla. Projektipäällikkö Tapani Miettinen Uudenmaan ELY-keskuksesta myöntääkin, että nyt on hyvä aika rakentaa.

– Kustannusarviot muodostuvat pitkän ajan seurantatiedoista ja markkinatilanne vaikuttaa siihen, miten hintataso kehittyy. Kun töitä on tarjolla paljon, hintataso on korkeampi. Nyt töitä on tarjolla vähemmän ja se näkyy alhaisempina tarjoushintoina.

– Yhteiskunnan kannattaa rakentaa tällaisena aikana, sillä tekijöitä saa edullisesti.

Yhteiskunta hyötyy myös työllistävästä vaikutuksesta. Arolammin uutta moottoritieliittymää rakentaa 30-50 miestä, jotka lähes kaikki ovat kotimaisia ammattilaisia. Sen lisäksi rakennustyömaa hyödyttää välillisesti, sillä miesten pitää käydä jossain syömässä ja koneet tarvitsevat huoltoa.

Urakoitsijallekin jää viivan alle

Työpäällikkö Petri Ketonen Kreate Oy:stä on varma, että työstä jää myös urakoitsijalle viivan alle.

– Löysimme laskelmissamme täältä enemmän käyttökelpoista materiaalia ja se tuo säästöä. Kaikkiaan täällä tarvitaan maa-aineksia 320 000 kuutiota.

Työpäällikkö Petri Ketonen Kreate Oy:stä uskoo, että urakoitsijalle jää viivan alle, vaikka työmaa tehdään ennakoitua halvemmalla. Timo Leponiemi / Yle

Maa-aineksia tarvitaan varsinkin vieressä kulkevan vanhan kolmostien eli maantien 130 korottamisessa ylikulkusillan tasalle.

Liittymän rakennustyömaa on sujunut hyvin ilman haavereita, eivätkä syksyn sateet ole sotkeneet töitä.

– Kun olimme moreenipenkoilla, oli kuivaa. Kun sateet tulivat, olimme jo kovan maan päällä ja teimme louhepenkkoja.

Suuret maansiirtotyöt

Työmaan suurin haaste on suuri materiaalimäärä ja työnteko vilkasliikenteisen moottoritien päällä. Työmaan kohdalla on 60 kilometrin nopeusrajoitus.

Tähän mennessä liittymän alueella on tehty vajaat kymmenen räjäytystä, joista viimeisin murskasi liittymän viereistä kalliota 7 500 kuutiometriä. Yhteensä räjäytettävää maata on ollut 50 000 kuutiota.

Nyt siltarakennelmaa viimeistellään tammikuun puolenvälin tienoilla tapahtuvaa valua varten. Valu kestänee pari vuorokautta ja se tehdään yhtenä rupeamana.

Arolammin eritasoliittymän rakentaminen alkoi kesällä ja sen on määrä valmistua ensi vuoden lokakuun loppuun mennessä. Valmistumisaikataulun määrää Valion välipalatehtaan valmistuminen Herajoen nykyisen meijerin naapuriin.